Itzun bantz te yi akaleꞌn te yi jun kꞌejaꞌs,
nsken chicham quib yi eꞌ ẍchusbeꞌtz xe jun caꞌl.
Nin jopij cuꞌn yi eꞌchk puert cyaꞌn tan paj yi na chixob scyetz yi eꞌ judiy,
yi eꞌ contr te Jesús.
Jeꞌn tzun jobtuj Jesús ẍchixoꞌl.
Itzun taltz:
—Takꞌ tzaj Kataj yi banl tu yi tzatzin paz tzitibaj.
Yi wiꞌt beneꞌn tlol yi yoleꞌj,
nintzun ben ẍchajol yi kꞌabtz tu yi jakꞌ teml yi loꞌonakt.
Ma yi eꞌ ẍchusbeꞌtz wiꞌnin chitzatzineꞌn yi quilol wutz Kajcaw Jesús.
Beneꞌn tzun tlol Jesús scyetz:
—Takꞌ tzaj Kataj yi banl tu yi tzatzin paz tzitibaj.
Choꞌn tzimbneꞌ tan ichakleꞌn nin tan xtxoleꞌn yi balaj stziblal chi banak Intaj tan inchakleꞌn tzaj wetz tzoneꞌj wuxtxꞌotxꞌ.
Cyajeꞌn cyen tzun juclul yi Espíritu Sant scyeꞌj,
nintzun taltz:
—Na chintzan tan takꞌleꞌn cyen yi Espíritu Sant tzitetz.
Ej nin kol tzicuywok paj jun yaj,
nchaꞌtz Intaj nsken cuy iꞌ paj.
Ej nin ko quil tzicuywok paj jun yaj,
nchaꞌtz Intaj nsken bixeꞌ yi quil scuy iꞌ paj.
Inti Maẍ,
yi yoẍ,
quiꞌc iꞌ at ẍchixoꞌl yi eꞌ mas ẍchusbeꞌtz Jesús yi ẍchajol tib ẍchiwutz.
Nintzun cyal yi eꞌ mas ẍchusbeꞌtz tetz:
—Maẍ,
yi oꞌ ketz ja kil wutz Kajcaw,
—cheꞌch.
—Quil wocsaj chiyoluꞌ ko quil wil yi ticyꞌleꞌn clawẍ le kꞌab.
Ej nin quil wocsaj chiyoluꞌ jalen cuꞌn yil tzimpit quen wiꞌ inkꞌab kale ocnakit yi clawẍ.
Ej nin quil wocsaj chiyoluꞌ jalen cuꞌn yil tzimpit quen inkꞌab jakꞌ yi teml yi loꞌonakt,
—stzun Maẍ bantz.
Itzun yi teleꞌn wajxok kꞌej,
cweꞌn tzun chichamol quib yi eꞌ ẍchusbeꞌtz xe jun caꞌl.
Poro te yi jun tiraꞌtz yi cweꞌn chichamol quibtz,
at tzun Maẍ ẍchixoꞌl.
Yi puert chin lamij cunin taneꞌn,
poro yi Jesús nin jeꞌ jobtuj ẍchixoꞌl.
—Quil cxbisunwok,
—stzun iꞌ.
Jiloneꞌn nin tzuntz tetz Maẍ:
—Xmaycuꞌn inkꞌab,
nin pitoꞌc tzaj wiꞌ akꞌab tcꞌuꞌl yi qꞌuixpnakt.
Akꞌoꞌctzaj akꞌab jakꞌ weml.
Quil tzacabej acꞌuꞌl sweꞌj,
ma na ocsaj yi i inaꞌtz,
—stzun Jesús tetz.
—Wajcaw,
i iluꞌaꞌtz inRyosil,
—stzun Maẍ.
—Maẍ,
ja bin awocsaj yi ja nitzꞌij junt tir,
poro jalen cuꞌn mawil inwutz.
Poro mas tcuꞌn chibanl yi eꞌ yi na cyocsaj inyol,
nkꞌeꞌtz jalen cuꞌn na quil inwutz.
I bin jaluꞌ,
at wiꞌnin eꞌchk milawr yi bnixnakt tan Jesús ẍchiwutz yi eꞌ ẍchusbeꞌtz,
yi qui tzꞌibaꞌn tul yi liwreꞌj.
Poro ja cyaj intzꞌibal cyakil eꞌchk xtxolbilaꞌseꞌj bantz cyocsaluꞌ yi Jesús yaꞌstzun yi Cristo yi Cyꞌajl Ryos.
Ej nin cyakil yi eꞌ yil cyocsaj yi xtxolbilaꞌseꞌj,
ẍchicambok cyeraꞌtz te yi jun itzꞌajbil yi qui nin bajsbeꞌn tetz.